# L’Heptaméron des nouvelles (1559)/Nouvelle 51
### NOVVELLE CINQVANTEVNIESME.

Vun duc d’Italie (duquel tairay le nom) auoit vn fils de l’aage de dixhuict à vingt ans, qui fut fort amoureux d’vne fille de bonne & honneſte maiſon : & pource qu’il n’auoit pas la liberté de parler à elle comme il vouloit, ſelon la couſtume du païs, s’aida du moyen d’vn gentil-homme, qui eſtoit à ſon ſeruice, lequel eſtoit amoureux d’vne ieune damoiſelle fort belle & honneſte, ſeruant ſa mere, par laquelle faiſoit declarer à s’amie la grande affection qu’il luy portoit, ſans que la pauure fille penſaſt en nul mal, mais prenoit plaiſir à luy faire ſeruice, eſtimant ſa volonté ſi bonne & honneſte, qu’il n’auoit intention, dont elle ne peuſt auec honneur en faire le meſſage. Mais le Duc, qui auoit plus de regard au proffit de ſa maiſon qu’à toute honneſte amitié, eut ſi grand peur, que ces propos menaſſent ſon fils iuſques au mariage, qu’il y feit mettre vn grand guet, & luy fut rapporté que ceſte pauure damoiſelle s’eſtoit meſlée de bailler quelques lettres de la part de ſon fils à celle que plus il aimoit : dont il fut tant courroucé, qu’il ſe delibera d’y donner ordre, Mais il ne ſceut ſi bien diſsimuler ſon courroux, que la damoiſelle n’ẽ fuſt aduertie. Laquelle cognoiſſant la malice de ce prince, qu’elle eſtimoit auſsi grande que ſa conſcience petite, eut vne merueilleuſe crainte, & s’en vint à la Ducheſſe, la ſuppliant luy donner congé de ſe retirer en quelque lieu hors de la veuë de luy, iuſques à ce que ſa fureur fuſt paſſée. Mais ſa maiſtreſſe luy diſt, qu’elle eſſayeroit d’entendre la volonté de ſon mary, auant que de luy donner congé. Toutesfois elle entendit bien toſt les mauuais propos que le Duc en tenoit, & cognoiſſant ſa complexion, non ſeulement donna congé, mais conſeilla ceſte damoiſelle de s’en aller à vn monaſtere, iuſques à ce que ceſte tẽpeſte fuſt ceſſée. Ce qu’elle feit le plus ſecrettement qu’il luy fut poſsible : mais non tant que le Duc n’en fuſt aduerty, qui d’vn viſage feint & ioyeux demanda à ſa femme ou eſtoit ceſte damoiſelle, laquelle penſant qu’il en ſçauoit bien la verité, la luy cõfeſſa, dont il feignit eſtre marry, luy diſant qu’il n’eſtoit point beſoing qu’elle feiſt ces contenãces lá, & que de ſa part il ne luy vouloit point de mal, & qu’elle la feiſt retourner : car le bruit de telle choſe n’eſtoit point bon. La Ducheſſe luy diſt, que ſi ceſte pauure fille eſtoit ſi malheureuſe d’eſtre hors de ſa bonne grace, il valloit mieux, que pour quelque temps elle ne ſe trouuaſt en ſa preſence. Mais il ne voulut point receuoir toutes ces raiſons, & luy commanda qu’elle la feiſt reuenir. La Ducheſſe ne faillit à declarer à la pauure damoiſelle la volonté du Duc, dont elle ne ſe peut aſſeurer, la ſuppliant qu’elle ne tentaſt point ceſte fortune, & qu’elle ſçauoit bien que le Duc n’eſtoit pas ſi aisé à pardonner, comme il en faiſoit la mine. Toutesfois la Ducheſſe l’aſſeura qu’elle n’auroit nul mal, & le print ſur ſa vie & honneur. La fille, qui ſçauoit bien, que ſa maiſtreſſe l’aimoit, & ne la voudroit tromper pour rien, print confiance en ſa promeſſe, eſtimant que le Duc ne voudroit iamais aller contre telle ſeureté, ou l’honneur de ſa femme eſtoit en gaige : & ainſi s’en retourna auec la Ducheſſe, Mais ſi toſt que le Duc le ſceut, ne faillit de venir en la chambre de ſa femme, ou ſi toſt qu’il eut apperceu ceſte fille, diſant à ſa femme, voila vne telle, qui eſt reuenuë, ſe retourna vers ſes gentils-hõmmes, leur commandant la prendre & mener en priſon. Dont la pauure Ducheſſe, qui ſur ſa parole l’auoit tirée hors de ſa franchile, fut ſi deſeſperée, qu’elle ſe meit à genoux deuãt luy, le ſuppliant, que, pour l’honneur de luy & de ſa maiſon, il luy pleuſt ne faire vn tel acte, veu que pour luy obeïr l’auoit tirée du lieu ou elle eſtoit en ſureté. Si eſt-ce que quelque priere qu’elle ſceuſt faire, ny raiſon qu’elle ſceuſt alleguer, ne peut amollir ſon dur cueur, ne vaincre la forte opinion qu’il auoit prinſe de ſe venger d’elle : car ſans reſpondre à ſa femme vn ſeul mot, ſe retira incontinent le pluſtoſt qu’il peut : & ſans forme de iuſtice, oubliant Dieu & l’honneur de ſa maiſon, feit cruellement pendre ceſte pauure damoiſelle. Ie ne puis entreprendre de vous racompter l’ennuy de la Ducheſſe : car il eſtoit tel, que doit auoir vne dame d’honneur & de cueur, qui ſur la foy, voioit mourir celle, qu’elle deſiroit ſauuer : mais encores moins ſe peult dire l’extreme dueil du pauure gentil-homme qui eſtoit ſon ſeruiteur, qui ne faillit de ſe mettre en tout le deuoir, qui luy fut poſsible de ſauuer la vie de s’amie, offrant mettre la ſienne au lieu : mais nulle pitié ne ſceut toucher au cueur de ce Duc, qui ne cognoiſſoit autre felicité, que de ſe venger de ceux qu’il hayoit. Ainſi fut ceſte damoiſelle innocente miſe à mort par le cruel Duc, contre la loy d’honneſteté, au treſgrand regret de tous ceux, qui la cognoiſſoient.
Regardez, mes dames, quels ſont les effects de la malice, quand elle eſt ioincte à la puiſſance. I’auois bien ouy dire, diſt Longarine, que la plus part des Italiens (ie dy la plus part : car il y en a d’autãt gens de bien, qu’en toutes autres nations) eſtoiẽt ſubiects à trois vices par excellence. Mais ie n’euſſe pas penſé que la vengeance & cruauté fut allée ſi auant, que, pour ſi petite occaſion, de dõner vne ſi cruelle mort. Saffredent luy diſt en riant : Longarine, vous nous auez bien dict l’vn des trois vices, mais il fault ſçauoir qui ſont les deux autres. Si vous ne les ſçauiez, reſpondit elle, ie les vous apprendrois, mais ie ſuis ſeure, que vous les ſçauez tous. Par ces paroles, diſt Saffredent, vous m’eſtimez bien vicieux. Non fais, diſt Longarine, mais ſi bien cognoiſſant la laideur du vice, que vous le pouuez mieux qu’vn autre euiter. Ne vous esbahiſſez, diſt Simõtault, de ceſte cruauté : car ceux qui ont paſſé par l’Italie en dient de ſi treſincroyables, que ceſte cy n’eſt au prix d’vne petite peccatile. Vrayemẽt, diſt Guebron, quãd Riuole fut prinſe des François, il y auoit vn capitaine Italien, que lon eſtimoit gentil-compagnon, lequel voyant mort vn, qui ne luy eſtoit ennemy, que de tenir ſa part contraire de Guelphe à Gibelin, luy arrachea le cueur du ventre, & le rotiſſant ſur les charbons à grand haſte le mangea, & reſpondit à quelques vns, qui luy demandoient, quel gouſt il y pouuoit trouuer, que iamais il n’auoit mangé ſi amoureux ne ſi plaiſant morceau que ceſtuy lá. Et non content de ce bel acte, tua la femme du mort, & en arrachant de ſon ventre le fruict, dont elle eſtoit groſſe, le froiſſa contre les murailles, & emplit d’auoine les deux corps, du mary & de la femme, dedans leſquels il feit manger ſes cheuaux. Penſez ſi ceſtuy lá n’euſt bien faict mourir vne fille, qu’il euſt ſoupçonnée luy faire quelque deſplaiſir. Il fault biẽ dire, diſt Emarſuitte, que ce Duc auoit plus de peur, que ſon fils fuſt marié pauurement, qu’il ne deſiroit luy bailler femme à ſon gré. Ie croy, que vous ne deuez point (reſpõdit Simontault) douter que le naturel d’entr’eux eſt d’aimer plus que nature, ce qui eſt créé ſeulement pour le ſeruice d’icelle. Et voila, diſt Longarine, les pechez, que ie voulois dire : car on ſçait bien qu’aimer l’argent, ſinon pour s’en aider, eſt ſeruir les idoles. Parlamente diſt, que ſainct Paul n’auoit point oublié leurs vices, & de tous ceux, qui cuident paſſer & ſurmonter les autres hommes en prudence & raiſon humaine, en laquelle ils ſe fondent ſi fort, qu’ils ne rendent point à Dieu la gloire, qui luy appartient. Parquoy le tout puiſſant ialoux de ſon honneur rend plus inſenſez, que les beſtes enragées, ceux, qui ont cuidé auoir plus de ſens, que tous les autres hõmes, leur faiſant monſtrer par œuures cõtre nature, qu’ils ſont en ſens reprouué. Longarine luy rompit la parole, pour dire que c’eſt le troiſieſme peché, à quoy la plus part d’eux ſont ſubiects. Par ma foy, diſt Nomerfide, ie prens grãd plaiſir à ce propos : car puis que les eſprits, que lon eſtime les plus ſubtils & grands diſcoureurs, ont telle punition de demeurer plus ſots, que les beſtes : il fault donc cõclure que ceux, qui ſont hũbles & bas, & de petite portée, cõme le mien, ſeront rẽpliz de la ſapience des anges. Ie vous aſſeure, luy reſpõdit Oiſille, que ie ne ſuis pas loing de voſtre opiniõ : car nul n’eſt plus ignorãt, que celuy qui cuide ſçauoir. Ie n’ay iamais veu, diſt Guebron, mocqueur, qui ne fuſt mocqué : trõpeur, qui ne fuſt trõpé : ne glorieux, qui ne fuſt humilié. Vous me faictes ſouuenir, diſt Simontault, d’vne tromperie, que, ſi elle eſtoit honneſte, ie l’euſſe bien volontiers comptée. Or puis que nous ſommes icy pour dire verité, ce diſt Oiſille, ſoit de telle qualité que vous voudrez, ie vous donne ma voix pour la dire. Puis que la place m’eſt donnée, diſt Simontault, ie la vous diray.